Súrefnisinnihald sjávar fer lækkandi vegna loftslagsbreytinga og minnkandi næringar í sjó . Þetta er niðurstaða umfangsmikillar rannsóknar á vegum Alþjóðanáttúruverndarsamtakanna ( IUCN ) en greint var frá niðurstöðum hennar á loftslagsráðstefnu Sameinuðu þjóðanna , COP25 , sem fram fer í Madríd . BBC greinir frá . Í skýrslunni segir að súrefnisskortur sé nú á 700 skilgreindum „ sjávarsvæðum “ , samanborið við 45 á sjöunda áratugnum . Þessi staða ógni ýmsum tegundum , einkum stórum og súrefniskræfum á borð við túnfisk , hákarl og oddnef ( e. merlin ) . Helstu orsakir súrefnisskorts eru sagðar vera nitur og fosfór sem berst til sjávar úr landbúnaði og iðnaði . Við þetta bætist hlýnandi loftslag , en sjórinn gleypir í sig þorra þess varma og verður vatnið fyrir vikið súrefnissnauðara . „ Við höfum lengi vitað af minnkandi súrefni í sjónum , en við höfum ekki vitað af tengingunni við loftslagsbreytingar , og þetta er áhyggjuefni , “ segir Minna Epps frá Alþjóðanáttúruverndarsamtökunum . „ Haldi ríki heims uppteknum hætti í útblæstri má gera ráð fyrir að heimshöfin missi um 3 - 4% alls súrefnis fyrir árið 2100 , “ segir Epps . Staðan verði að öllum líkindum mun verri á hitabeltissvæðum þar sem líffræðileg fjölbreytni er mest . Hún segir framtíð lífríkis sjávar í höndum stjórnmálamönnum og því sé skýrslan birt nú , á loftslagsráðstefnunni , þar sem leiðtogar heims eru saman komnir . „ Til að snúa við þessari varhugaverðu þróun verðum við að draga stórlega úr útblæstri gróðurhúsalofttegunda og auk þess notkun mengunarvalda í landbúnaði og annars staðar . “